Winter dir si widerseit
Winter dir si widerseit·
wan ich wil beliben·
froͤilich an dem můte·
weidenlich vf minen eit·
wil ich gar vertriben·
diner strenger růte·
wan ich han so vro gedingen·
das din grúse wunder breit·
in mins herzen hůte·
niender mag gedringen·

Ich wil in dem suse varn·
wer wil mich des wenden·
durch die lieben reinen·
wie moͤcht ich nv wesen arn
sit ein tag mir ênden·
me sol des ich meine·
dann ein iar· des wil ich singen·
vf den tag mir ist so warn·
wil ieman ver pfenden·
mir nahe gelingen·

Endelich das herze min·
wêppfet in dem libe·
sam es habe funden
ein nest volles voͤgellin·
vf gelúckes schibe·
sten ich nu zestunden·
miner selden meie wunne·
tů genad an mir nu schin·
so das mir belibe
stet der froͤiden brvnne·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse